เงินบาทเปิดตลาดที่ 32.34/35
ธนาคารกรุงศรีอยุธยา รายงาน เงินบาทเปิดตลาดเช้านี้อยู่ที่ระดับ 32.34/35 อ่อนค่าจากเย็นวานเล็กน้อย
19 พ.ค. 2553

ธนาคารกรุงศรีอยุธยา รายงาน เงินบาทเปิดตลาดเช้านี้อยู่ที่ระดับ 32.34/35 อ่อนค่าจากเย็นวานเล็กน้อย
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.34/35 บาท/ดอลลาร์ ปรับตัวอ่อนค่าเล็กน้อยจากช่วงปิดตลาดเย็นวานนี้ที่ระดับ 32.32/34 บาท/ดอลลาร์ 
"(เงินบาท)เปิดตลาดเช้านี้ปรับตัวอ่อนค่าจากเย็นวานนี้เล็กน้อย อาจเป็นเพราะมั่นใจว่าปัญหาจะจบเร็ว...วันนี้ตลาดอาจจะวิ่งแรง" นักบริหารเงิน กล่าว
โดยปัจจัยที่ตลาดจับตามองเป็นเรื่องสถานการณ์ภายในประเทศ กรณีรัฐบาลสั่งทหารเริ่มปฏิบัติการขอพื้นที่บริเวณโดยรอบแยกราชประสงค์คืนจากกลุ่มแนวร่วมประชาธิปไตยต่อต้านเผด็จการแห่งชาติ(นปช.) หรือกลุ่มคนเสื้อแดง ซึ่งเชื่อว่าปฏิบัติการดังกล่าวจะจบลงในเวลาอันรวดเร็ว
สำหรับความเคลื่อนไหวของสกุลเงินหลักต่างประเทศช่วงเช้านี้ เงินเยนอยู่ที่ระดับ 91.78/80 เยน/ดอลลาร์ ปรับตัวแข็งค่าจากระดับ 92.67/70 เยน/ดอลลาร์ ส่วนเงินยูโรอยู่ที่ระดับ 1.2184/89 ดอลาร์/ยูโร ปรับตัวอ่อนค่าจากระดับ 1.2378/2380 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวในกรอบแคบๆ ระหว่าง 32.30-32.40 บาท/ดอลลาร์